Kleingroepmateriaal 30 Julie 2017 – Numeri 1-2 – Elkeen kry sy plek in die kamp – NGK Somerstrand
Kleingroepmateriaal 30 Julie 2017 – Numeri 1-2 – Elkeen kry sy plek in die kamp
Written by Chris van Wyk on 23/07/2017 . Posted in Materiaal.
Lees Psalm 148:1-6. Gee geleentheid dat almal in kort gespreksgebede die Here loof en aanbid vir die orde waarmee Hy alles gemaak het, die plek wat Hy vir alles gegee het. As julle genoeg tyd het, lees ook vers 7-14 en doen dieselfde. Laat ook stiltes toe.
Dit is die tyd van die jaar wat ons "koninkrykstyd" noem. Ons leef in die verwagting dat God as Koning in ons lewe heers. Laat van die groeplede deel hoe hulle God as Koning in hulle lewe ervaar het sedert julle laas by mekaar was.
Lees Numeri 1-2 (fokus op 1:1-4, 16-19, 43-54; 2:1-3, 2:43). Gebruik die onderstaande grafika om sin te maak van 2:33 (Josef se nageslag het in twee stamme ontwikkel, Efraim en Manasse).
Deel met mekaar wat julle tref in Numeri 1-2.
Die feit dat die Here dié opdrag gee, is betekenisvol, want Dawid moes dit ontgeld toe hy die volk wederregtelik getel het onder aanhitsing van die Satan (1 Kron. 21:1; vgl. ook 2 Sam. 24:1 waar dit die Here self is wat hom daartoe aanhits, omdat die Here toornig was oor Israel weens 'n ongespesifiseerde rede). Hoekom kon die Here dit doen, en nie Dawid nie?
Die tweede opdrag aan Moses en Aäron was om aan elke Israeliet 'n plek in die "kamp" te gee rondom die Tabernakel van die Here. Hoekom was dit só belangrik? Hoekom was dit rondom die Tabernakel?
Die vaandel (banner) was 'n uitkenningsteken vir die stam. Daarbenewens was daar ook 'n familieteken. Wat het dit vir die stamme en families beteken? Watter toepassing het dit vandag?
Som vlugtig die boodskap van Numeri 1-2 op. Wat het vir jou in julle nadenke duidelik geword? Wat maak die Heilige Gees nou vir julle duidelik?
Twee gedeeltes in die NT brei op die boodskap van Numeri 1-2 uit.
Lees Johannes 14:1-4. Watter ooreenkomste en verskille sien julle raak?
Lees Efesiërs 6:10-13. Watter ooreenkomste en verskille sien julle raak?
Gesels met mekaar dat ons elkeen in die geloofsgemeenskap 'n plek het, maar dat ons tegelykertyd saam met almal wat in Hom glo, van betekenis is in die stryd vir geloof op ons reis in hierdie wêreld. Alan Stibbs beskryf dit as: "Worship and war" (Search the Scriptures). Hoe skakel julle elkeen in die lig van Numeri 1-2 tans in die gemeente en ons geloofstryd in die wêreld in?
Ons twee grootste behoeftes as mense word deur Numeri 1-2 aangespreek: om te behoort en van betekenis te wees. Sê vir die Here dankie daarvoor en help mekaar om julle plek vol te staan in ons gesamentlike aanbidding en die geloofstryd!